钦定古今图书集成/明伦汇编/官常典/第603卷 > 李惟聪
## 钦定古今图书集成/明伦汇编/官常典/第603卷 > 李惟聪

按《开封府志》：“惟聪，字自愚，杞县人。身长七尺，力举千
斤，善跃马击剑，性直气猛，趋义若奔，读古兵法有妙
悟。成化乙酉，举于乡，选邳州知州。河潴荒田，相地势
之宜，开沟渠，抽棘辟亩，岁入倍常，流民复业，上官验
而称之。弘治丙子，河决黄陵，治河大夫刘忠宣取以
供事，作堤延袤六百里，以四十日奏功，晋工部都水”
郎中。庚辰，北兵入大同，晋山西按察副使。大同兵备，
比伍精阅，拔十抽一制兵长短互用，马步错行。昼则
治武，夜则固垒。自率三千，与同辛苦。又修边城，皆十
里一墩，墩各有守兵。由是士跃马腾，烽燧不举。又三
年，改山东副使，管辽阳屯田。又欲仿《井田法》，沟遂畎
浍，暇则便耕作，警则阻驰骤。值改官，不果行。又以急
命往山西饬兵，敌人畏而不敢至。年七十，致仕归。